Komisijos reglamentas (EEB) Nr. 1799/79
1979 m. rugpjūčio 13 d.
iš dalies pakeičiantis Reglamentus (EEB) Nr. 1391/78 nustatantį iš dalies pakeistas priemokų už pasitraukimą iš pieno ir pieno produktų rinkos ir už melžiamų bandų pakeitimą sistemos taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1977 m. gegužės 17 d. Tarybos reglamentą (EEB) Nr. 1078/77, nustatantį priemokų už pasitraukimą iš pieno ir pieno produktų rinkos ir už melžiamų bandų pakeitimą sistemą [1], su paskutiniais pakeitimais, padarytais Reglamentu (EEB) Nr. 1270/79 [2], ypač į jo 7 straipsnį,
kadangi priemokų už pasitraukimą iš pieno ir pieno produktų rinkos ir už melžiamų bandų pakeitimą sistemos taikymas buvo pratęstas iki 1979-1980 pieno metų; kadangi, atsižvelgiant į patirtį, reikėtų pakoreguoti tam tikras 1978 m. birželio 23 d. Komisijos reglamento (EEB) Nr. 1391/78, nustatančio priemokų už pasitraukimą iš pieno ir pieno produktų rinkos ir už melžiamų bandų pakeitimą sistemą [3], su pakeitimais, padarytais Reglamentu (EEB) Nr. 2962/78 [4], nuostatas;
kadangi pasitvirtino, kad pirmiausia būtina apibrėžti nuostatas dėl force majeure atvejų ir numatyti tik dalinį priemokos už bandų pakeitimą susigrąžinimą tada, kai gavėjas pakeitimo laikotarpio pabaigoje jau nebelaiko reikalaujamo gyvūnų skaičiaus; kadangi, antra vertus, gavėjui, prisiimančiam priemokos gavimą sąlygojančius įsipareigojimus, turėtų būti leidžiama po to pasirinkti pasitraukimo iš rinkos sistemą, nors tokiu atveju priemokos sumos ir pasitraukimo laikotarpis turi būti atitinkamai derinami;
kadangi, pametus nuo 1978 m. birželio 24 d. išduotas identifikavimo korteles, Reglamento (EEB) Nr. 1391/78 8 straipsnio 5 dalimi (įterpta Reglamentu (EEB) Nr. 2962/78) leidžiama išduoti dublikatą; kadangi pasitvirtino tai, kad suinteresuotų šalių prašymu šią nuostatą tikslinga taikyti ir iki pirmiau minėtos datos išduotoms kortelėms;
kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šiuo dokumentu Reglamentas (EEB) Nr. 1391/78 iš dalies keičiamas taip:
1) 12 straipsnis pakeičiamas taip:
"12 straipsnis
1. Jei dėl force majeure aplinkybių, kilusių po paraiškos priemokai gauti patvirtinimo dienos, 9 straipsnio 2 dalyje minimi priemokos gavėjas arba jo įpėdinis (ūkio perėmėjas) negali arba tik su dideliais nuostoliais gali vykdyti priemokų sistemos nulemtus įsipareigojimus, atitinkama valstybė narė nustato priemones, kurios, jos nuomone, būtinos susiklosčius konkrečioms aplinkybėms.
Atsižvelgiant į konkretų atvejį, tas priemones gali sudaryti 5 straipsnio 3 dalyje minimo pasitraukimo iš rinkos arba bandos pakeitimo laikotarpio atidėjimas arba įsipareigojimų sustabdymas (tuo laikotarpiu) konkrečiam laikui ir išmokėtų priemokų, kurios pagal 9 straipsnio 1 dalį turėtų būti sugrąžintos, nesugrąžinimas.
2. Nepažeidžiant ypatingų aplinkybių, į kuriais atskirais atvejais būtina atsižvelgti, vieną iš šio straipsnio 1 dalyje nurodytų priemonių pirmiausia gali pateisinti ši padėtis:
a) gavėjo mirtis, jei jis pats vadovavo ūkiui;
b) užsitęsusi profesinė gavėjo negalia, jei jis pats vadovavo ūkiui;
c) privalomas svarbios naudojamo žemės ūkio paskirties ploto dalies įsigijimas, jei šio privalomo pirkimo nebuvo galima nuspėti paraiškos patvirtinimo metu;
d) stichinė nelaimė, turinti svarbių padarinių žemės valdai, kurioje gavėjas ūkininkauja;
e) atsitiktinis pastatų, kuriuose gavėjas augino galvijus arba avis, sugriuvimas;
f) epizootinės ligos protrūkis, paveikęs visus gavėjo galvijus ar avis arba jų dalį.
3. Valstybės narės praneša Komisijai apie visus jų pripažįstamus force majeure atvejus.
4. Nukrypstant nuo 9 straipsnio 1 dalies nuostatos, tuo atveju, kuris negali būti laikomas force majeure ir kuriuo gavėjas ketvirtaisiais bandos pakeitimo laikotarpio metais nebesilaiko Reglamento (EEB) Nr. 1078/77 3 straipsnio 2 dalies c punkte nurodyto įpareigojimo, sugrąžintinos priemokos suma arba, jei jam dar neišmokėtas likutis - išskaičiuotina suma, turi sudaryti 25 % visos priemokos, kurią jis turėtų teisę gauti, šią sumą procentais mažinant proporcingai laikomų gyvulių vienetų ir gyvulių vienetų, kuriuos būtina laikyti, skirtumui."
2) Įrašomas šis 12a straipsnis:
"12a straipsnis
1. Trečiųjų bandų pakeitimo laikotarpio metų pabaigoje kiekvienas pakeitimo gavėjas gali raštu kompetentingai institucijai pareikšti pageidaujantis būti pasitraukimo iš rinkos gavėju ir priimti Reglamento (EEB) Nr. 1078/77 2 straipsnyje ir 4 straipsnio 1 dalyje nurodytas sąlygas.
2. Tokiais atvejais kompetentinga institucija atlieka būtinus pradžioje išduoto patvirtinimo pakeitimus, pirmiausia pakoreguoja pasitraukimo iš rinkos laikotarpį ir dar neišmokėtų priemokų sumas, remdamosi padėtimi, kuri būtų susidariusi, jei pasitraukimo iš rinkos priemokos suinteresuota šalis būtų prašiusi nuo pat pradžių."
3) 15 straipsnis papildomas šia pastraipa:
"8 straipsnio 5 dalies nuostata suinteresuotų šalių prašymu taikoma pagal Reglamentą (EEB) Nr. 1307/77 išduotoms identifikavimo kortelėms."
2 straipsnis
Reglamento (EEB) Nr. 2962/78 2 straipsnio antra pastraipa panaikinama.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1979 m. rugpjūčio 13 d.